NER ยอดขายเด่น-กำไรโต ควักเงิน 339 ลบ.แจกปันผล 0.21บ. 7 พ.ค.นี้
NER ยอดขายเด่น-กำไรโต ควักเงิน 339 ลบ.แจกปันผล 0.21บ. 7 พ.ค.นี้
25 ก.พ. 2564

นายศักดิ์ชัย จงสถาพงษ์พันธ์ รองประธานเจ้าหน้าที่บริการสายงานการบัญชี-การเงิน บริษัท นอร์ทอีส รับเบอร์ จำกัด (มหาชน) หรือ NER เปิดเผยว่า ในช่วงปี 2563 บริษัทมียอดขายทั้งสิ้น  358,820 ตัน แบ่งเป็นยอดขายในประเทศ 62% และต่างประเทศ 38% ขณะที่รายได้อยู่ที่ระดับ 16,350 ล้านบาท แบ่งเป็นในประเทศ 65% และต่างประเทศ 5,762 ล้านบาท
ด้านกำไรสุทธิปี 2563 อยู่ที่ระดับ 858.68 ล้านบาท เพิ่มขึ้น 319.80 ล้านบาท หรือ 59.35% เมื่อเทียบเดียวกันของปี 2562 ที่มีกำไรสุทธิที่ระดับ 538.88 ล้านบาท
โดยปัจจัยที่ส่งผลให้ผลการดำเนินงานของบริษัทเพิ่มขึ้น เนื่องจากเมื่อเดือนกรกฎาคม 2563 โรงงานยางแห่งที่ 2 ได้เริ่มดำเนินการผลิตยางแท่งและยางผสม ประกอบกับคำสั่งซื้อยางผสมคอมปาวด์ ซึ่งเป็นสินค้าใหม่ ที่มียอดจากเพิ่มขึ้นจากปี 2562 ที่ 1,646 ล้านบาท จากคำสั่งซื้อจากลูกค้าประเทศจีนและสิงคโปร์อีกด้วย
นอกจากนี้บริษัทยังมีมติให้จ่ายเงินปันผลการดำเนินงานประจำปี 2563 ในอัตราหุ้นละ 0.21บาท คิดเป็นเงินทั้งสิ้นประมาณ 339.08 ล้านบาท ซึ่งเมื่อหักเงินปันผลระหว่างกาลสำหรับผลประกอบการงวด 9 เดือนแรกของปี 2563 ในอัตราหุ้นละ 0.06 บาทต่อหุ้น คิดเป็นเงิน 96.88 ล้านบาท เมื่อวันที่ 20 มกราคม 2564 คงเหลือเป็นเงินปันผลที่จะจ่ายในครั้งนี้อีกในอัตราหุ้นละ 0.15บาท คิดเป็นเงิน 242.20 ล้านบาท
โดยการจ่ายเงินปันผลปี 2563 คิดเป็นอัตราการจ่ายเงินปันผล 40.89% ของกำไรสุทธิหลังจากหักเงินทุนสำรองตามกฎหมาย กำหนดรายชื่อผู้ถือหุ้นที่มีสิทธิรับเงินปันผล (Record date) ในวันที่ 23 เมษายน 2564 และกำหนดจ่ายเงินปันผลในวันที่ 7 พฤษภาคม 2564
นอกจากนี้ ที่ประชุมคณะกรรมการยังมีมติเพิ่มทุนจดทะเบียนของบริษัทอีกจำนวน 80,733,945 บาท จากทุนจดทะเบียนเดิม 924 ล้านบาท เป็นจำนวน 1,004,733,945 บาท โดยการออกหุ้นสามัญเพิ่มทุนจำนวน 161,467,890 หุ้น มูลค่าหุ้นที่ตราไว้หุ้นละ 0.50 บาท เพื่อเสนอขายให้แก่บุคคลในวงจำกัด (Private Placement) โดยจะเสนอขายในคราวเดียวกันหรือทยอยขายก็ได้ พร้อมทั้งเสนอผู้ถือหุ้นอนุมัติเพิ่มวงเงินการออกและเสนอขายหุ้นกู้เพิ่มอีกจำนวน 2,000 ล้านบาท เป็นวงเงินรวมไม่เกิน 4,000 ล้านบาท